ଭୁବନେଶ୍ୱର,୨୧ା୧୦ଃ ରାଜ୍ୟ ସରକାରଙ୍କ ନିୟନ୍ତ୍ରଣାଧୀନ ଯେଉଁ ୬ଟି ବିଶ୍ୱବିଦ୍ୟାଳୟର କୁଳପତିମାନଙ୍କ କାର୍ଯ୍ୟକାଳ ଚଳିତବର୍ଷର ପ୍ରଥମାର୍ଦ୍ଧରେ ସରିଯାଇଛି ସେଗୁଡ଼ିକ ଲାଗିନୂଆ କୁଳପତି ନିଯୁକ୍ତି ଏ ବର୍ଷ ଶେଷ ସୁଦ୍ଧା ହେବା ସମ୍ଭାବନା କମ୍ । ଉକ୍ରଳ, ଫକୀରମୋହନ, ଉତ୍ତର ଓଡ଼ିଶା, ଗଙ୍ଗାଧରମେହେର, ଖଲ୍ଲିକୋଟ ଓ ରମାଦେବୀ ମହିଳା ବିଶ୍ୱବିଦ୍ୟାଳୟର କୁଳପତିମାନଙ୍କ କାର୍ଯ୍ୟକାଳ ଶେଷ ହେବା ପୂର୍ବରୁ ସେମାନଙ୍କ ଉତ୍ତରାଧିକାରୀ ଚୟନ ହୋଇପାରିନଥିଲା । ତେଣୁ ଏହି ୬ଟି ଯାକ ବିଶ୍ୱବିଦ୍ୟାଳୟରେ ଯେଉଁମାନେ କୁଳପତି ଭାବେ କାର୍ଯ୍ୟ କରୁଥିଲେ ସେମାନଙ୍କ କାର୍ଯ୍ୟକାଳ ୬ ମାସ ପର୍ଯ୍ୟନ୍ତ ବଢ଼ା ଯାଇଥିଲା । ଏହିବର୍ଦ୍ଧିତ ସମୟ ମଧ୍ୟରେ ନୂଆ କୁଳପତି ଚୟନ ହୋଇନ ପାରିବାରୁ ପୁଣିଥରେ ସେମାନଙ୍କ କାର୍ଯ୍ୟକାଳ ବଢ଼ା ଯାଇଛି ।
ପୁରୁଣା ଆଇନ ଆଧାରରେ ଏହି ୬ଟି ଯାକ ବିଶ୍ୱବିଦ୍ୟାଳୟର କୁଳପତି ନିଯୁକ୍ତି ପାଇଁ ବିଜ୍ଞାପନ ପ୍ରକାଶ ପାଇଥିଲା ଏବଂ ସେଥିଲାଗି ଅନେକ ଆଶାୟୀ ପ୍ରାର୍ଥୀ ମଧ୍ୟ ଆବେଦନ କରିଥିଲେ । ନିଯୁକ୍ତି ପ୍ରକ୍ରିୟା ବିଜ୍ଞପ୍ତି ପ୍ରକାଶ ପାଇବା ଦିନଠାରୁ ଆରମ୍ଭ ହୋଇଥିବା ଦୃଷ୍ଟିରୁ ଆଇନାନୁଯାୟୀ ଯେଉଁ ଆଇନ୍ ଆଧାରରେ ବିଜ୍ଞପ୍ତି ପ୍ରକାଶ ପାଇଥିଲା ସେହି ଆଇନ୍ ଆଧାରରେ ପ୍ରାର୍ଥୀ ଚୟନ ଓ ନିଯୁକ୍ତିହେବା କଥା ବୋଲି ଆଇନ୍ ବିଶାରଦ ମାନେ ମତ ଦେଉଛନ୍ତି ।କିନ୍ତୁ ଇତିମଧ୍ୟରେ ରାଜ୍ୟ ସରକାର ଗତ ସେପ୍ଟେମ୍ବର ମାସରେ ବିଶ୍ୱବିଦ୍ୟାଳୟ ଆଇନ୍ ସଂଶୋଧନ କରି କୁଳପତିମାନଙ୍କ କାର୍ଯ୍ୟକାଳ ୪ ବର୍ଷ ଏବଂ ଏହି ପଦବୀ ଲାଗି ସର୍ବନିମ୍ନ ବୟସସୀମା ୬୫କୁ ବୃଦ୍ଧି କରିଛନ୍ତି ।
ସଂଶୋଧିତ ଆଇନ୍ ଆଧାରରେ ପୁନର୍ବାର କୁଳପତି ନିଯୁକ୍ତି ବିଜ୍ଞାପନ ପ୍ରକାଶ ପାଇବାରୁ ଏବେ ଆଶାୟୀଙ୍କ ସଂଖ୍ୟା ଆଶାତୀତ ଭାବେ ବଢ଼ି ଯାଇଛି । ଇତିମଧ୍ୟରେ ଉକ୍ରଳ ବିଶ୍ୱବିଦ୍ୟାଳୟ କୁଳପତି ପଦବୀ ପାଇଁ୮୫ ଜଣ ପ୍ରାର୍ଥୀ ଆବେଦନ କରିଥିବା ବେଳେ ଉତ୍ତର ଓଡ଼ିଶା ବିଶ୍ୱବିଦ୍ୟାଳୟ ପାଇଁ ୯୦ ଓ ଫକୀରମୋହନ ବିଶ୍ୱବିଦ୍ୟାଳୟ ଲାଗି୧୦୫ ଜଣ ପ୍ରାର୍ଥୀ ଦରଖାସ୍ତ କରିଛନ୍ତି । ରମାଦେବୀ ମହିଳା ବିଶ୍ୱବିଦ୍ୟାଳୟ କୁଳପତି ପଦବୀ ପାଇଁ ୬୨ ଜଣ ଆବେଦନ କାରୀଥିବା ବେଳେ ଖଲ୍ଲିକୋଟ ବିଶ୍ୱବିଦ୍ୟାଳୟ ପାଇଁ ୭୩ ଓ ଗଙ୍ଗାଧର ମେହେର ବିଶ୍ୱବିଦ୍ୟାଳୟ ପାଇଁ ୮୧ ଜଣ ଦରଖାସ୍ତ ଦେଇଛନ୍ତି । ବ୍ୟବସ୍ଥା ଅନୁଯାୟୀ ଯୋଗ୍ୟ ପ୍ରାର୍ଥୀ ଚିହ୍ନଟ ଲାଗି ସର୍ଚ୍ଚ କମିଟିର ଅଧ୍ୟକ୍ଷ ଓ ସଦସ୍ୟ ମଧ୍ୟ ନିଯୁକ୍ତ ହୋଇଛନ୍ତି । ନୂଆ ଆଇନ୍ ଆଧାରରେ ଉଚ୍ଚଶିକ୍ଷା ବିଭାଗ ଏହି ପ୍ରକ୍ରିୟାର ଯାଞ୍ଚ ପରତାଳ କରିବା କଥା ।
